Rahvastikuregistri e-teenused riigiportaalis

Riigiportaalis http://www.eesti.ee/est/ avanenud teenused võimaldavad sooritada kiiremini ja mugavamalt perekonnasündmuste ja elukoha registreerimist internetis. 

Elukoha registreerimiseks saab nüüd avalduse esitada e-teenusena. Seda saab esitada enda ja 
oma alaealiste laste või eestkostetavate ning kooselavate täisealiste kohta. Eluruumi omanikul 
on võimalus taotleda tema korteris või majas mitte-elava isiku rahvastikuregistrisse kantud 
aadressi muutmist.

Portaali kaudu on inimesel võimalik tellida enda kohta koostatud ja paberarhiivis oleva sünniakti, abieluakti või abielulahutusakti sisestamist rahvastikuregistrisse. Dokumendi sisestamise järel tekivad rahvastikuregistrisse andmed vanemate, laste ja abikaasade kohta. Tellida saab ka riigilõivuga maksustatava kordustunnistuse väljaandmist toimunud perekonnasündmuse kohta.

Riigiportaali kaudu saab esitada avalduse oma vastsündinud lapse sünni registreerimiseks. 
Teenust saavad esialgu kasutada need, kelle lapsed on sündinud erahaiglas „Fertilitas“ või Ida-Tallinna Keskhaiglas ning vanemad on abielus. Seejärel koostab ema elukohajärgne perekonnaseisuasutus sünniakti ja väljastab sünnitunnistuse.

Lisateenusena on võimalik kontrollida, kas lapsele vanemate poolt mõeldud nimi vastab nimeseadusele. Selleks tuleb soovitav nimi päringusse sisestada, mille järel saadakse perekonnaseisuametnikult vastus.

Lisaks saab igaüks teha päringuid enda lähisugulussuhete kohta, vaadata oma andmeid ja dokumente rahvastikuregistris. Eraldi päringuga saab uurida, kui palju sama nimega inimesi 
Eestis on. Samuti on võimalus samas keskkonnas teada anda veast oma andmetes.

Teenused on kättesaadavad aadressilt http://www.eesti.ee/portaal/rrteenus.index. 
Lingile vajutades peab ennast sisse logima ID-kaardi, mobiil-ID või internetipanga kaudu.

Lisainformatsioon riigiportaali eesti.ee kohta saate:
Riigi Infosüsteemide Arenduskeskus: http://www.ria.ee/, e-post: toimetaja@eesti.ee. 

Lisainformatsioon rahvastikuregistri kohta:
Siseministeerium: www.siseministeerium.ee. E-post: pille.rossi@siseministeerium.ee.